शैलेष लोढ़ा ने बताई तारक मेहता का उल्टा चश्मा छोड़ने की वजह, बिना नाम लिए असित मोदी पर साधा निशाना
Taarak Mehta Ka Ooltah Chashmah Fame Shailesh Lodha Speaks About Why He Left The Show - तारक मेहता का उल्टा चश्मा में मेहता साहब का किरदार निभाने वाले एक्टर शैलेष लोढ़ा ने करीब 7 महीने पहले शो को अलविदा कह दिया है। यूं अचानक उनके शो से चले जाने पर फैंस काफी निराश हुए थे
तारक मेहता का उल्टा चश्मा में मेहता साहब का किरदार निभाने वाले एक्टर शैलेष लोढ़ा ने करीब 7 महीने पहले शो को अलविदा कह दिया है। यूं अचानक उनके शो से चले जाने पर फैंस काफी निराश हुए थे। हालांकि, शैलेष ने कभी भी इसके पीछे की वजह नहीं बताई।
अब हाल ही में एक इवेंट के दौरान पुराने तारक मेहता अका शैलेष ने TMKOC को छोड़ने का कारण बताते हुए कहा कि पब्लिशर या ओनर को याद रखना चाहिए कि वो कलाकारों के जरिए ही पैसे कमाते हैं। उन्हें खुद को कभी भी कलाकारों से बड़ा नहीं समझना चाहिए।
कलाकार को अपने ऊपर हो रहे अन्याय के खिलाफ आवाज उठानी चाहिए- शैलेष 
दरअसल, एक इवेंट के दौरान जब शैलेष से उनके शो छोड़ने पर सवाल किया गया, तो जवाब में उन्होंने कहा- ‘हमारे देश में लेखक से ज्यादा महत्व पब्लिशर को मिलता है, जो उसकी छपी हुई लेखनी पैसे कमाता है। लोगों के हुनर के जरिए कमाने वाला व्यक्ति अगर खुद को कलाकार से बड़ा मानने लगता है, तो एक कलाकार को इस पर अपनी आवाज उठानी चाहिए। हो सकता है मैं उन्हीं टैलेंटेड कलाकारों में हूं, जो इस तरह के अन्याय के खिलाफ अपनी आवाज उठाते हैं।’
प्रोड्यूसर किसी एक्टर से बड़ा नहीं हो सकता है- शैलेष 
शैलेष ने आगे कहा- ‘जो लोग दूसरों के टैलेंट के जरिए पैसे कमाते हैं और फेमस होते हैं, वो कभी भी एक आर्टिस्ट से बड़े नहीं हो सकते हैं। कोई भी प्रोड्यूसर किसी एक्टर से बड़ा नहीं हो सकता है। प्रोड्यूसर एक बिजनेसमैन होता है, इससे ज्यादा कुछ नहीं।’अगर कोई बिजनेसमैन किसी एक्टर या कवि से खुद को बड़ा मानेगा, तो मैं उसका विरोध करूंगा।’
बता दें कि पिछले काफी समय से कयास लगाए जा रहे थे कि TMKOC के प्रोड्यूसर असित मोदी से अनबन के चलते शैलेष ने शो छोड़ दिया था। शैलेष ने भले ही कभी भी इस बारे में कुछ न कहा हो, इसके बावजूद उनके कई पोस्ट ऐसे पोस्ट ऐसे रहे हैं, जिन्होंने मेकर्स और उनके बीच विवादों की तरफ इशारा किया है।
शो को मिल चुके हैं नए तारक मेहता
शैलेष के शो छोड़ने के बाद उनकी जगह एक्टर सचिन श्रॉफ को रिप्लेस किया गया है। हालांकि, फैंस अभी शैलेष को उनके पुराने किरदार में वापस देखना चाहते हैं। बता दें कि बीते कुछ समय में शैलेष के अलावा भी कई सेलेब्स शो को छोड़ चुके हैं। वहीं करीब 2 महीने पहले TMKOC को 14 सालों डायरेक्ट कर रहे मालव राजदा ने शो से बैकआउट कर लिया था।
